Tisztelt Szülők!

Az iskolavezetés kérése alapján a sítáborokban résztvevő diákok szüleinek az egyes sítáborokban elszaporodó fegyelemsértések miatt szülői értekezletet kell tartani. Az iskolai házirendet súlyosan megsértő tanulókat a szülő költségére azonnali hatállyal haza kell juttatni. Amennyiben Önök a szülői értekezletet igénylik, természetesen eszerint fogok tenni. Előzetesen ismertetném a franciaországi sítábor menetét és „házirendjét”. Leszögezném, hogy ez a sítábort bár hosszú évek óta „Családi-Baráti Síelés”-nek nevezzük, de az István Gimnáziumba járó tanulókkal tanár-diák jogviszonyban állok. Ennek megfelelően a tanulókra (és természetesen rám is) az iskola házirendje vonatkozik. A csoportban Istvános diákok családtagjai (szülő és testvérek), valamint már elballagott egyetemista „öreg diákok” is részt vesznek. A tábor felügyeletétében Bartháné Nagy Katalin tanárnő és Magyar Zsolt tanár úr lesz segítségemre.

Helyszín: Franciaország, Alpe d'Huez síkörzet 250km teljesen egybefüggő pályarendszer 1200-3330m között síelhető, pályaszállás, elhelyezés jól felszerelt önellátós apartmanokban.

6 napos síbérlet + 7 éjszakás szállás + üdülőhelyi adó összesen: 285€

Az aktuális kormányzati intézkedések miatt a gimnáziumi tanulóknak oda-vissza tranzitszállás igénybevételével kell utazniuk. Odafelé Milánóban, visszafelé Vicenza közelében, Soave településen lesz a tranzitszállásunk. A szállás 2x1 éjszaka reggelivel összesen 75€

1. részlet 30eFt+50€ szeptember első hetében 2019. 09.06. péntek
2. részlet 140€ október utolsó hetében 2019. 10.25. péntek
3. részlet 170€ + 8eFt december első hetében 2019. 12.06. péntek

A táborban csak legalább 11-es évfolyam tanulói lesznek. A szabályokat is ennek megfelelően kell a szülőkkel egyetértésben megalkotni és alkalmazni.

A táborrendet és a legfontosabb tudnivalókat bemásolom a síelős Facebook csoportból.

A Mikulás is tudja, hogy mi jár a síelőknek. Semmiképpen nem virgács. Legfeljebb az Istvános jelentkezők számára a "TÁBORREND". A félreértések elkerülése miatt jegyzem meg, hogy ez nem vicc.

Gondolom, hogy a többség már részletekben olvasta, sőt felfogta és természetesen betartja. Íme, itt van összefoglalva, hogy „ne érhesse szó a ház elejét”:

0. Az apartmanok általam történő beosztását mindenki osztatlan örömmel fogadja. ☺ (Az apartmanokba tilos bezárkózni, a felnőtt kísérők bejutását akadályozni nem szabad.) Akik esetleg másik apartmanba szeretnének költözni, tanári jóváhagyással egymás között lehet cserélni, **HA** az adott apartmanokban mindenki egyetért a változtatással.

1. Ébresztő 7:00-7:15 FONTOS! Az ébresztő nem fakultatív.

Reggelizés – jó alaposan! – szendvicskészítés (előtte javasolt friss pékáru vásárlás a szállással szemközti pékségben).

A pályára szendvicset, kalóriapótló nasikat (csoki, nápolyi, mogyoró…), almát, narancsot érdemes kivinni. A menedékházakban („hüttékben”) minden nagyon drága, (sokkal drágább, mint Ausztriában) nem érdemes beülni, az élelmiszerboltok árai viszont elfogadhatóak. Naponta dél körül (12:15-12:45 között) a központi bérletpénztárnál találkozó. Itt kisebb méretű bevásárlóközpont található, gyorsbüfé, pékség, élelmiszerbolt is van (pl. 1l rostos üdítő 1,50-2€).

Reggelenként az apartmanokat rendezett állapotban kell elhagyni!

8:45 Találkozó a sítárolóknál - kivonulás a pályára - bemelegítés
- első napon tudásfelmérés (csak az újoncoknak) és csoportbeosztás.
- további napokon csak csoportbeosztás

2. Egésznapos szabadsí. Legalább 4-5 fős csoportokban szabad csak síelni!
(hogy valami jó is legyen, de a csoportok beosztásához tanári jóváhagyás szükséges)

3. A pályákon kívül tilos a síelés. A biztosítás csak a pályán történő balesetekre érvényes (remélem a biztosításra nem lesz szükség, az erre kifizetett összeg „kidobott” pénz lesz).

4. A síliftek zárása után tilos a pályákon tartózkodni!
(Folyamatosan ratrakok járnak a pályákon, rendkívül nagy a balesetveszély, liftzárás után a pályákon nincs mentés!) Nagyon figyeljétek a liftek zárási időpontját, hogy a szállásra időben, biztonságosan vissza tudjatok jutni! (Az „újoncok” a helyszínen pontos eligazítást kapnak.)

5. Síelés után vásárlás, (élelmiszerbolt a szállástól kb. 50m-re) főzés, vacsora.

6. Az apartmanház épületét 20 óra után elhagyni csak egyedi tanári engedéllyel szabad.

7. 22:00-tól mindenki köteles a saját apartmanjában tartózkodni (enyhítés: ld. 0. pont ☺ )

8. 22:30 Takarodó (21 órától fokozottan ügyeljünk a csendre, gondolva azokra, akik már pihenni szeretnének)

9. Örömmel értesültem róla, hogy nincs dohányos a csoportban, így ezzel a kérdéssel nem kell foglalkoznom. (A füvezés, vízipipázás is dohányzásnak minősül!)

10. Sajnos már nem vagyok annyira optimista, hogy energia italt senki nem szeretne fogyasztani. NE TEGYÉTEK! Ártalmas és veszélyes. Ez a sítábor hosszú és fárasztó lesz. A kimerültség könnyen balesethez vezethet! Pihenjetek inkább sokat és élvezzétek a hatalmas pályarendszert. Bulizni otthon is lehet. Aki ide eljön az úgyis elsősorban a síelésért jön. Aki elsősorban a buli kedvéért jönne, az maradjon otthon.

11. Az apartmanokban, liftben, folyosókon nem szabad sícipőben közlekedni. (ez snowboard cipőre is vonatkozik) Azért, mert esetleg mások ezt esetleg figyelmen kívül hagyják, nektek még attól lehet kulturáltan viselkedni, helyi házirendet, szabályokat betartani.

12. Szerencsére alkoholfogyasztásra senkinek nem lesz indíttatása, mert mindenki nélküle is remekül érzi magát. Tudjuk ugyanis, hogy az iskolai házirend, tudatos, előre megfontolt szándékkal történő, csoportosan, folytatólagosan elkövetett megsértése a sítábor betiltását vonja maga után. Ezt nem csak én nem szeretném. Alighanem Ti sem. „**Egyéb anyagok**” pedig nyilván senkinek sem jutnak eszébe. Senki nem olyan őrült, hogy saját magát önként mérgezze. Éppen elég a chemtrail meg a témazárók. ☺

Aki a sítábor rendjét megszegi, az iskolai fegyelmi eljáráson túl személyes ellenszenvemet is kivívja. Akkor pedig nem szeretnék a helyében lenni. ☹

A legfontosabb tudnivalókat a honlapomon találjátok meg: <http://bicaj.szelvesz.hu/start2.php?page=si>20

1. Helyszínen fizetendő költség Kaució 200 euro/apartman, amely az apartman kitakarított, hiánytalan felszerelésű átadása esetén visszajár

2. Az üdülőhelyi díjat a befizetett részvételi díj már tartalmazza

3. Ágyneműhuzatot hozni kell. A kétszemélyes kihúzható ágyakon és a franciaágyakon kétszemélyes ágynemű van, ennek megfelelő huzatot kell vinni.

4. Takarítószert - dörzsi, mosogatószer - (a mosogatógépbe is, ha használni akarjuk), törülközőt, WC papírt vinni kell. (Ez utóbbiból mindig hiány van.)

5. Síbérlethez fénykép nem kell.

6. Az apartmanok kaucióját az István Gimnáziumba járó tanulók 2020. január 10-ig hozzák be.

7. A részvételi díj - a többi sítáborhoz hasonlóan - biztosítást nem tartalmaz. Az István Gimnáziumba járó tanulóknak kötelező biztosítást kötniük, amelynek másolatát 2019. január 10-ig le kell adniuk.

8. Találkozó január 24-én, pénteken reggel 06:00-kor a XV. kerületben a Pólus Center hátsó parkolójában. Térkép: <https://goo.gl/maps/p3q14>

9. Hazaérkezés február 2-án vasárnap - az út és időjárási viszonyoktól függően - a kora esti órákban.

10. Az utazáshoz érvényes - nem törött, nem sérült - személyi igazolvány vagy útlevél szükséges! Gondolom, ez mindenki számára nyilvánvaló.

Szombat kora délután – az odaérkezést követően elfoglaljuk a szállást, az apartmanokat leltárral kell átvenni.

Elutazáskor előre pontosan egyeztetett időpontban kell a gondosan kitakarított apartmanokat átadni. Sajnos – elsősorban a cseh és magyar egyetemisták miatt – az apartmanok átvételét nagyon megszigorították. Bizonyára sokan hallottátok, hogy egyetemistáink – no persze nem a volt Istvánosokra gondolok – finoman szólva is, nem mindig viselkednek kulturáltan és környezetükre nem kellő igényességgel figyelnek.

Nagyon finoman és kulturáltan kérjétek meg tanáraitokat, hogy a síszünetre ne adjanak házi feladatokat, mert péntek hajnalban indulunk és következő hét vasárnap este fáradtan érünk haza. A diákoknak sem idejük, sem energiájuk nem lesz tanulásra.

Néhány gondolat a javasolt felszerelésről (elsősorban a kajáról):

Tekintettel a „jelentős” létszámra kérek mindenkit, hogy a csomagok mennyiségét illetően legyen mérsékletes. Mindenki 1, azaz EGY sí VAGY snowboard felszerelést hozhat.

FONTOS! A tranzitszállásra érkezéskor az utánfutóból és a busz aljából NEM pakolunk ki, onnan csomagot NEM lehet kivenni! Amire azon az egy éjszakán feltétlenül szükséged van, azt a busz utasterében helyezd el. (Hozd csak a szükséges minimumot!)

Január 24-én pénteken a bepakolást követően Szlovénián át utazunk Milánóig, ahová várhatóan este 7-8 körül érkezünk meg. Este a szálláson étkezési lehetőség nincs, de a reggeli benne van az árban. Otthon hozott szendvics vagy recepción rendelhető pizza, illetve a közelben van pizzázó is.

Szálláshelyünk: Milano Youth Hostel AIG Piero Rotta elhelyezés 4-6 ágyas szobákban <https://goo.gl/maps/XFoy58d9MBp>

Franciaországba érkezve első napon – szombat délután – az odaérkezést követően elfoglaljuk a szállást, az apartmanokat leltárral kell átvenni. Az esetleges hiányosságokat a leltári lapon jelezni kell, és a lapokat este nekem leadni. A síbérleteket és a sítérképeket ekkor kapjátok meg.

Hazafelé a Vicenza melleti Soave településen Hotel Cangrande-ban szállunk meg. Elhelyezés 2 ágyas szobákban Vacsorát ugyan nem kapunk, de a reggeli itt is benne van az árban. Itt is van lehetőség kimenni egy pizzára. Élelmiszer vásárlási lehetőség még délelőtt Franciaországban lesz mielőtt rátérünk az autópályára.

A közös apartmanban lakóknak felszerelés és kaja ügyben érdemes szövetkezniük. (Remélem jelenlegi apartmanbeosztás már nem változik.) Pl. nem kell egy 6 fős apartmanba 6db hajszárítót vinni. Javasolt apartmanonként 1-2-3db elosztót is vinni, mert a sok „függő” állandóan akksit akar tölteni. ☺
A recepción és WiFi szobában kis sávszélességű Internetelérés van. (Kb. mint egy betárcsázós modem. Talán van, aki még érti ezt. ☺ )
A csomagjaitokat úgy készítsétek össze, hogy a táskákban, bőröndökben a helykihasználás optimális legyen. Hűtőláda, rekeszes, kartonos ital, (nyilván mindenki csak üdítőre gondol ☺ ) nem vihető!
Meleg étel: zacskós és/vagy bögrés levesek, műanyag dobozokban lefagyasztva kevés lével készített gulyásleves, amit a helyszínen felengedve, vizet hozzáadva, átforralva lehet fogyasztani + hozzá sütemény vagy túrós csusza (hozzávalókat is itthonról vihetitek: száraz tészta, túró, tejföl).
Szendvicsek készítéséhez folpack, szendvicsek az utazáshoz.
Hideg kaja (reggelinek és a pályára):
felvágottak (kolbász és vagy szalámi félék), kockasajtok (pl.: medve-maci tolle…és/vagy trappista félék, krémsajt, vaj (margarin) ki mit szeret
filteres tea, instant kakaó…
ásványvizet, üdítőt nem érdemes hozni (nagy térfogat, nagy súly), közértben elviselhető áron van
egyéb nassolni való (mogyoró, keksz, csokoládé, nápolyi stb.), gyümölcs
száraz tészta, amire lehet sajtot tenni, illetve milánói otthon elkészítve, dobozban fagyasztva
rizs (akár gyors is) különféle szószokkal lehet elkészíteni, amik készen kaphatóak
töltött vagy székelykáposzta. (ez mindig nagy sláger)
sült hús, (otthonról hozva zsírban sütve semmi baja nem lesz!) hozzá krumplipürépor vagy rizs (a sült hús reggelinek is kiváló!)
savanyúságok (ecetes paprika, uborka…)
Legkevesebb munkával jár a nyári túrákon kipróbált készétel konzerv melegítése, bár az otthonról hozott házi koszt finomabb.

WC papírról ne feledkezzetek meg, hiány szokott lenni. (mindenki a másikra számít)
Műanyag szemeteszsák!!! (tapasztalat szerint iszonyú mennyiségű szemetet tudtok termelni).
A telefonszámomat mindenki mentse el a saját telefonjába, hogy rendkívüli esetben – ne legyen rá szükség - tudjon hívni. (Egyéb közlendő esetén csak SMS.)

Alaposan tanulmányozzátok végig és természetesen jöhetnek a kérdések itt, Facebookon vagy a suliban.

Az elmúlt bő 20 évben általam szervezett sítáborokban kialakított rendszer alapjaiban bevált, remélem ebben az évben is megállja helyét. Amennyiben bármilyen kérdésük merülne fel, keressenek bizalommal mailben vagy telefonon.

Üdvözlettel

Szabó Sándor

+36-20-395-2744